Παγκόσμιο πρωτάθλημα Φόρμουλα 1 (2009)

Το Παγκόσμιο Πρωτάθλημα Φόρμουλα 1 του 2009 ήταν το 60ο πρωτάθλημα της Φόρμουλα 1 που διοργάνωσε η FIA (Διεθνής Ομοσπονδία Αυτοκινήτου). Ο πρώτος αγώνας ήταν αυτός της Αυστραλίας, την 29η Μαρτίου 2009 στη Μελβούρνη, και το πρωτάθλημα ολοκληρώθηκε την 1η Νοεμβρίου στο Άμπου Ντάμπι, με αγώνα σε μία νέα πίστα (Yas Marina Circuit). Συνολικά διεξήχθησαν 17 αγώνες και έλαβαν μέρος 10 ομάδες. Παγκόσμιος πρωταθλητής αναδείχθηκε ο Βρετανός Τζένσον Μπάτον, ενώ το πρωτάθλημα κατασκευαστών κατάκτησε η ομάδα της Brawn GP F1 Team.

Αλλαγές στους κανονισμούς 

Η FIA (Διεθνής Ομοσπονδία Αυτοκινήτου), για τη σαιζόν αυτή, αποφάσισε να προχωρήσει σε μεγάλες αλλαγές στους κανονισμούς, με σκοπό να περιορίσει το κόστος.

 Ελαστικά: Από την χρονιά αυτή, η FIA αποφάσισε να επιτρέψει ξανά την χρησιμοποίηση ελαστικών χωρίς αυλακώσεις (σλικ). Η τελευταία χρονιά που είχαν χρησιμοποιηθεί παρόμοια ελαστικά ήταν το 1998. Η Bridgestone, που ήταν ο μοναδικός προμηθευτής για άλλη μία χρονιά, παρείχει στις ομάδες ελαστικά με δύο διαφορετικής σκληρότητας γόμες (από τις τέσσερις που είχε συνολικά). Τα μαλακά ελαστικά ξεχώριζαν με μία πράσινη γραμμή. Οι ομάδες ήταν υποχρεωμένες να χρησιμοποιήσουν και τα δύο είδη στον αγώνα, ενώ υπάρχουν και δύο είδη ελαστικών για την περίπτωση που στην πίστα υπάρχει βρεγμένο οδόστρωμα (ανάλογα με τις συνθήκες). 
 Αεροδυναμική: Η FIA αποφάσισε να ελαχιστοποιήσει τα αεροδυναμικά βοηθήματα. Η μπροστινή πτέρυγα του μονοθεσίου ήταν χαμηλότερη και πιο πλατιά, ενώ ο οδηγός μπορούσε να αλλάζει γωνία έως έξι μοίρες, δύο φορές ανά γύρο. Η πίσω αεροτομή ήταν πιο στενή και πιο ψηλή. Ο διαχύτης μεταφέρθηκε πίσω και ήταν πιο μακρύς και πιο ψηλός. Τέλος, απαγορεύθηκαν τα αεροδυναμικά βοηθήματα που προεξείχαν από το μονοθέσιο. 
 Σύστημα Ανάκτησης Κινητικής Ενέργειας (Kinetic Energy Recovery Systems, KERS): Οι ομάδες μπορούσαν να χρησιμοποιήσουν ένα νέο σύστημα, που αποθηκεύει ενέργεια κατά το φρενάρισμα. Κατά την διάρκεια ενός γύρου, οι οδηγοί μπορούσαν να χρησιμοποιήσουν αυτή την αποθηκευμένη ενέργεια, που έδινε επιπλέον ισχύ 82 ίππων για επτά μόνο δευτερόλεπτα ανά γύρο. Η χρήση του συστήματος δεν ήταν υποχρεωτική ενώ το βάρος του επηρέαζε την επίδοση του αυτοκινήτου.
 Κινητήρες: Ο μέγιστος αριθμός στροφών του κινητήρα περιορίστηκε στις 18.000 ανά λεπτό. Κάθε ομάδα χρησιμοποιούσε οκτώ κινητήρες για όλη την σαιζόν και τέσσερις επιπλέον για τις δοκιμές. 
 Δοκιμές: Απαγορεύθηκαν οι δοκιμές για εξέλιξη του μονοθεσίου κατά την διάρκεια της αγωνιστικής περιόδου. Η μέγιστη απόσταση που οι ομάδες μπορούσαν να δοκιμάσουν τα μονοθέσιά τους περιορίστηκε στα 15.000 χιλιόμετρα 
 Αυτοκίνητο ασφαλείας: Στην περίπτωση που το αυτοκίνητο ασφαλείας παρουσιαζόταν στην πίστα, τα μονοθέσια μπορούσαν να επισκεφτούν τα pit καθόλη την διάρκεια της παρουσίας του, χωρίς να επιβάλλονται ποινές, όπως ίσχυε από το 2007. Για να αποφευχθεί η σύγχυση, σε κάθε μονοθέσιο αντιστοιχούσε ένας χρόνος, ύστερα από τον οποίο θα μπορούσε να κάνει ένα pit stop, ανάλογα με την θέση που είχε στην πίστα.
 Άλλες αλλαγές: Η ταχύτητα διέλευσης από τα pit αυξήθηκε από 80 χλμ/ώρα σε 100 χλμ/ώρα. Η FIA πρότεινε να αναδεικνύεται νικητής ο οδηγός με τις περισσότερες νίκες, κάτι που όμως προξένησε την αντίδραση των ομάδων. Επίσης πρότεινε την αλλαγή στην βαθμολογία με τους βαθμούς 12-9-7-5-4-3-2-1 για τις πρώτες οκτώ θέσεις και την καθιέρωση μεταλλίων για τις τρεις πρώτες θέσεις, προτάσεις που απορρίφτηκαν και αυτές. Οι οδηγοί ήταν υποχρεωμένοι να βοηθήσουν στην προώθηση του αγωνίσματος και μετά από κάθε αγώνα έπρεπε πλέον να είναι διαθέσιμοι για συνεντεύξεις στον Τύπο.

Επίσης για πρώτη φορά, η FIA αποφάσισε ότι νικητής θα αναδεικνύεται ο οδηγός με τις περισσότερες νίκες, κάτι που συνάντησε την αντίδραση της ένωσης των ομάδων της Φόρμουλα 1 (FOTA) και τελικά πρότεινε να ισχύσει από το 2010.

Ομάδες και Οδηγοί 
Στο πρωτάθλημα συμμετέχουν 10 ομάδες. Σε σχέση με την προηγούμενη χρονιά, την θέση της 
Honda, πήρε η ομάδα της Brawn GP. Για τον λόγο αυτό, στα νούμερα των οδηγών δεν υπάρχουν το 18 και 19, ενώ οι Μπάτον και Μπαρικέλο έχουν τα νούμερα 22 και 23 αντίστοιχα.

Αλλαγές οδηγών στη διάρκεια του πρωταθλήματος 

(1): Μετά το Γκραν Πρι της Ουγγαρίας, η Φερράρι αποφάσισε ότι ο Μίχαελ Σουμάχερ πρόκειται να αντικαταστήσει τον Βραζιλιάνο Φελίπε Μάσα, μετά τον σοβαρό τραυματισμό του τελευταίου. Όμως ένας τραυματισμός του Μίχαελ Σουμάχερ στις αρχές του έτους και οι πόνοι που ένιωθε στον αυχένα κατά την διάρκεια των δοκιμών για την επιστροφή του, δεν του επέτρεψαν να λάβει μέρος, έτσι πήρε τη θέση του ο Ιταλός Λούκα Μπαντοέρ. Δύο αγώνες αργότερα όμως, ο Μπαντοέρ απογοήτευσε με τις επιδόσεις του, οπότε αντικαταστάθηκε από τον Τζιανκάρλο Φιζικέλα.

(2): Μετά το Γκραν Πρι της Ουγγαρίας, η Ρενώ αντικατέστησε τον Νέλσον Πικέ Τζούνιορ με τον Ρομαίν Γκροζάν που μέχρι τότε ήταν δοκιμαστής της. Τότε, ο Πικέ αποκάλυψε ότι το 2008 στη Σιγκαπούρη είχε εξαναγκασθεί σε εσκεμμένο ατύχημα από τα στελέχη της ομάδας.

(3): Κατά τη διάρκεια των κατατακτήριων δοκιμών του Γκραν Πρι Ιαπωνίας τραυματίστηκε ο Τίμο Γκλοκ. Την θέση του στα δύο επόμενα Γκραν Πρι (Βραζιλία και Άμπου Ντάμπι) πήρε ο δοκιμαστής της ομάδας της Toyota, Καμούι Κομπαγιάσι.

(4): Τον Ιούλιο του 2009, μετά το Γκραν Πρι Γερμανίας, ο Ισπανός Χάιμε Αλγκερσουάρι αντικατέστησε τον Γάλλο Σεμπαστιάν Μπουρντέ, στην ομάδα της Toro Rosso.

(5): Μετά την μεταγραφή του Φιζικέλα στη Φερράρι, για τα πέντε τελευταία γκραν πρι, η Force India τον αντικατέστησε με τον δοκιμαστή της, Βιταντόνιο Λιούτζι.

Αγώνες 
Για το 2009 προγραμματίστηκαν 17 αγώνες. Σε σχέση με το 2008 δεν θα διεξαχθούν τα Γκραν Πρι της Γαλλίας και του Καναδά, ενώ με την είσοδο του Γκραν Πρι Άμπου Ντάμπι για πρώτη φορά θα διεξαχθεί αγώνας της Φόρμουλα 1 στα Ηνωμένα Αραβικά Εμιράτα.

Πρόγραμμα αγώνων

Νικητές ανα Αγώνα

Βαθμολογίες

Βαθμολογία οδηγών 
Η βαθμολογία για το πρωτάθλημα των οδηγών είχε ως εξής:

 * Δείτε πιο πάνω: Αλλαγές οδηγών στη διάρκεια του πρωταθλήματος** Τους πέντε τελευταίους αγώνες τους έδωσε με τη Φερράρι χωρίς να αποκτήσει άλλους βαθμούς.

Βαθμολογία κατασκευαστών 

Η βαθμολογία για το πρωτάθλημα των κατασκευαστών είχε ως εξής:

Παραπομπές

Εξωτερικοί σύνδεσμοι 

 Επίσημη ιστοσελίδα της Φόρμουλα 1 

Φορμουλα 1
2009